fi fi fi fi fi fi fi fi en fi fi en it da en fi fi et fi fi fi fi fi fi fi fi fi fi fi fi fi fi fi fi fi fi fi fi fi fi fi fi da en en fi fi it en fi fi hbs_lat en fi fi fi it en fi fi fi fi fi eo fi fi fi fi id fi fi en fi fi fi fi fi fi en fi fi
August 11th, 2019 - KOIRAPALVELU BALANSSI
Rauhoittuminen on taito, joka joillekin koirille pitää erikseen opettaa. Vihjeestä rauhoittumisen opettaminen on kuitenkin hyödyllistä kaikille koirille. Rauhoittumisen opettamisella saadaan vahvistettua koiran itsehillintää ja rauhallista mielentilaa. Sitä voidaan myös käyttää ns. taukokäytöksenä tilanteissa, joissa halutaan koiran olevan rauhallinen, kuten lenkille lähtö, vieraiden saapuminen tai oman vuoron odottaminen harjoituksissa. Se on hyödyllinen myös monissa eri ongelmatilanteissa, kun halutaan muokata koiran reagointia eri ärsykkeisiin tai opettaa tilalle uusi käyttäytymismalli.
Harjoittele käytöstä aluksi häiriöttömässä paikassa ja sellaisissa tilanteissa, kun koira on jo valmiiksi rauhallisessa mielentilassa, esimerkiksi kotona lenkin jälkeen. Käytä taskusta otettavaa ruokapalkkaa ja palkitse aluksi koira hyvin rauhallisesti, erillistä kehusanaa ei välttämättä kannata alkuun käyttää, mikäli se innostaa koiraa turhaan. Aloita ohjaamalla koira esimerkiksi käsiavun ja makupalan avulla maahan makaamaan, voit itse istua tai seistä koiran vieressä. Palkitse aluksi tiheään ja ensimmäinen kriteeri palkitsemiselle voi olla se, että koira pysyy maassa paikallaan. Anna rauhallisesti makupala koiralle maahan sen etujalkojen väliin.
Palkitse maassa paikallaan pysymisen lisäksi kaikki rauhoittumiseen johtavat eleet tai käytökset, kuten hännän liikkeen rauhoittuminen, syvään hengittäminen, katseen kääntäminen kohti lattiaa tai pään laskeminen alaspäin, kääntyminen kohti kylkiasentoa jne. Tavoitteena voi esimerkiksi olla, että koira tarjoaa myöhemmin rauhoittumistilanteessa leukansa maahan laittamista ja sen maassa paikallaan pitämistä.
Vapauta koira välillä sanomalla ”vapaa” ja laittamalla vähän isompi kasa ruokaa kerrallaan maahan sille syötäväksi. Kun koira on syönyt namit ja noussut ylös, jatka harjoitusta ohjaamalla koira uudestaan maahan ja myöhemmin odottamalla, että se tarjoaa käytöstä itse ja jatka harjoitusta kuten aikaisemmin. Harjoittele usein, mutta aluksi lyhyitä hetkiä kerrallaan aina välillä koira vapauttaen. Mikäli se nousee paikaltaan ilman vapautusta, lopeta palkitseminen ja odota, että se menee itse uudestaan maahan, jonka jälkeen jatka palkitsemista edelliseen tapaan.
Kun koira tarjoaa itse käytöstä vapautuksen jälkeen namit syötyään uudestaan ilman apuja, voit liittää mukaan vihjesanan sanomalla sen aluksi samaan aikaan, kun koira on tarjoamassa käytöstä, vihjesana voi olla esimerkiksi ”käy”. Pidennä satunnaisesti palkitsemisväliä niin, että koira joutuu välillä odottamaan vähän kauemmin ennen palkkiota. Mikäli koira rauhoittuu ohjaajan vierelle, kun sitä silitellään rauhallisesti, voit päättää harjoitukset siihen, että jäät koiran kanssa yhdessä rauhoittumaan lattialle ja silittelet sitä, kunnes se lähes nukahtaa.
Kun koira osaa vihjesanan ja pysyy luontevasti jo hieman pidemmän ajan halutussa asennossa ja mielentilassa paikallaan häiriöttömässä paikassa, voit pikkuhiljaa siirtyä harjoittelemaan käytöstä myös uusiin paikkoihin ja vaikeampiin tilanteisiin. Laske aluksi uudessa paikassa tai tilanteessa kriteeriä niin, että pelkkä paikallaan pysyminen riittää palkkion saamiseen ja palkitse koiraa tiheään, pikkuhiljaa kriteeriä tilanteen mukaan nostaen. Aluksi häiriönä voi olla vaikkapa vain se, että sinä itse otat muutamia askelia harjoituksen aikana. On lisäksi hyödyllistä, että koira osaa odottaa rauhassa myös ohjaajan ollessa hieman kauempana, joten muista harjoitella myös etäisyyttä ohjaajaan, tietenkin sitä pikkuhiljaa kasvattaen.
Rauhoittumiseen voi käyttää myös koiran omaa petiä tai erillistä, mukana kuljetettavaa alustaa, jonka voi myöhemmin ottaa koiralle mukaan esimerkiksi treeneihin oman vuoron odottelua varten. Alustan kanssa koulutus aloitetaan opettamalla koira ensin menemään alustan päälle seuraavasti: Aseta alusta koiran näkyville ja kehu ja palkitse koira ensin vain siitä, että se huomioi alustan. Nosta kriteeriä pikkuhiljaa niin, että koiran täytyy liikkua alustaa kohti ja esimerkiksi koskettaa alustaa kuonolla tai tassulla. Aloittamista helpottaa kun taittelet alustan ensin selän taa piiloon ja tuot sen sieltä kädessäsi koiran eteen, jolloin se yleensä automaattisesti huomioi eteensä ilmestyneen asian.
Siirrä pikkuhiljaa alusta alas maahan ja siirry merkitsemään kehulla ja palkitsemaan kaikki alustaa kohti tuleva liike ohjaten koira sitä palkitessasi palkkion avulla alustan päälle makaamaan. Kun se on alustalla, voit palkita sen useampaan kertaan peräkkäin niin, että saat sen pysymään alustan päällä. Vapauta koira välillä heittämällä nami vähän kauemmas ja odota sen jälkeen, että se taas liikkuu kohti alustaa ja myöhemmin, että se menee alustan päälle oma-aloitteisesti makaamaan ennen palkitsemista. Vaihtele alustan sijaintia itseesi ja koiraan nähden. Harjoittele lisäksi alustalle menoa eri ympäristöissä helpottaen tehtävää aina ensin uuteen ympäristöön siirtymisen jälkeen.
Kun häiriöharjoittelu on otettu mukaan, on tärkeää oikean mielentilan säilyttämiseksi harjoitella käytöstä edelleen säännöllisesti myös rauhallisessa ympäristössä. Kun koiran mielentila pysyy rentona myös häiriön ollessa läsnä, voit vähentää ja pikkuhiljaa satunnaistaa palkitsemista.
Esimerkkejä asteittain vaikeutuvista häiriöstä:
-lelujen heittely ensin kauempana ja sitten ihan koiran vieressä
-erilaiset äänet esimerkiksi puhelimesta toistettuna
-juoksevat ihmiset, ajoneuvot, leikkivät lapset
-saman perheen koira harjoittelee jotain muuta samaan aikaan
-ovikellon ääni, vieraiden tuleminen
Kun rauhoittuminen opetetaan motivoinnin ja tarjoamisen kautta, häiriöitä pikkuhiljaa kasvattaen, oppii koira itse hillitsemään itsensä sen sijaan että se vain käskytettäisiin esimerkiksi pysymään paikallaan häiriössä. Kun koiraa palkitaan paljon rauhallisesta käytöksestä, se lisääntyy ja koira tuntee rauhallisen käytöksen jo itsessään palkitsevaksi. Tuttu, paljon vahvistettu käytös toimii koiralle myös turvallisena käytöksenä, mitä tarjota ja millä rauhoittaa itsensä jännittävissä tilanteissa.
Riippuukin yksilöstä, kuinka paljon rauhoittumista ja muita rauhallisuutta ja itsehillintää kehittäviä harjoituksia se tarvitsee säännölliseen treeniohjelmaansa kiihdyttävien ja stressiä lisäävien harjoitusten tai tilanteiden tasapainottamiseen. Muista siis Balanssi! :)
Copyright: Anni Saarela /Koirapalvelu Balanssi
Mikäli haluat lainata tai julkaista tekstin pyydäthän siihen luvan laittamalla viestiä osoitteeseen koirapalvelubalanssi(at)gmail.com
Esimerkkivideo: Alustalle rauhoittuminen häiriössä. Alustan asettaminen maahan toimii vihjeenä käytökselle. Häiriönä harjoituksessa on ovesta sisään astuva ihminen. Koiraa palkitaan kun se pysyy paikallaan ja tarjoaa leukaa alas häiriöstä huolimatta.
Hyvä teksti! Sain paljon vinkkejä😊
Hienoa, kiva kuulla palautetta! :)
Hep ! Olisiko tuosta vapaaehtoisesta rauhoittumisesta mitään kurssia tulos?? Hyviä vinkkejä sain todella paljon mutta jossain mul menny koulutus vikaan kun yritän kitkee ruoka-aikaista haukkua pois just tuolla rauhoittumis periaatteella.
Siis kun illal tuun töistä ja vien ruuan niin jos haukkuvat-pysähdyn ja jatkan vast sitte kun ovat rauhas/hiljaa. 3 kk koulutuksella pitää viel kerran/pari tehdä pysähdys. Kun pääsen häkin viereen niin tosi hienosti oottavat saa ottaa käskyä mut sitä ennen käytös on 🙈🙉
Hei, Mari! Kontakti ja viretilan hallinta -kurssilla näitä juttuja harjoitellaan ja kurssin seuraava alkamisaika lyödään lukkoon ihan näillä näpppäimillä kun saadaan koulutustilan remontti valmiiksi ja päästään sitten sinne harjoittelemaan :)
Anni Saarela /Koirapalvelu Balanssi
Powered by Create your own unique website with customizable templates. Aloita
KURSSIT JA KOULUTUKSET LAIHIALLA